Sýningarverkefnið Fullt af litlu fólki tekst á við hið andlega í listum . Titillinn er sóttur í teikningu eftir austurríska mannspekinginn Rudolf Steiner frá árinu 1922 , en hann vandi sig á að teikna myndir til stuðnings við hið talaða orð þegar hann hélt fyrirlestra . Frumkvæði að sýningunni eiga þær Guðrún Vera Hjartardóttir og Sigrún Halldóra Gunnarsdóttir ( ÚaVon ) sem hafa lengi velt fyrir sér hvernig andleg iðkun þeirra og áhugi á mannspeki geti samræmst listsköpun þeirra . Þátttakendur sýningarinnar eiga það sameiginlegt að rannsaka ríki hins óþekkta og sækja innblástur í andleg , spíritísk , esóterísk og / eða mannspekileg gildi og birta þau í myndlist , grafískri hönnun , dansi , tónlist og jafnvel fræðum . En auk listaverka á sýningunni er boðið upp á fyrirlestra , námskeið og samræður þar sem leitast er eftir að dýpka tengsl og skilning á sambandi milli hins andlega og efnislega .